[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 7.9.2007

KOM(2007) 506 endelig

KOMMISSIONENS UDTALELSE

om Irlands anmodning om at deltage i forordning (EF) nr. 1030/2002 om ensartet udformning af opholdstilladelser til tredjelandsstatsborgere

I. Indledning

1. I Rådets forordning (EF) nr. 1030/2002 af 13. juni 2002 er der fastsat en ensartet udformning af opholdstilladelser til tredjelandsstatsborgere[1]. Forordningen er baseret på artikel 63, stk. 3, litra a), i EF-traktaten, som er en del af afsnit IV om visum, asyl, indvandring og andre politikker i forbindelse med den fri bevægelighed for personer. Irlands og Det Forende Kongeriges stilling i forhold til denne forordning er omfattet af "protokollen om Det Forenede Kongeriges og Irlands stilling". Protokollen fastsætter, at disse to medlemsstater i princippet ikke deltager i vedtagelsen af og heller ikke er bundet af foranstaltninger truffet på grundlag af afsnit IV i EF-traktaten. De kan dog hver især vælge at deltage enten inden en foranstaltning vedtages (en simpel meddelelse herom er tilstrækkelig) eller efter (meddelelse til Rådet og Kommissionen, udtalelse fra Kommissionen inden 3 måneder og afgørelse truffet af Kommissionen inden for 4 måneder efter datoen for meddelelsen), jf. dog protokollen om integration af Schengen-reglerne i Den Europæiske Union.

2. I overensstemmelse med artikel 3 i protokollen om Det Forenede Kongeriges og Irlands stilling meddelte Det Forenede Kongerige ved brev af 3. juli 2001, at det ønskede at deltage i vedtagelsen og anvendelsen af forordning (EF) nr. 1030/2002, og det deltog derfor både i forordningens vedtagelse og anvendelse.

I overensstemmelse med artikel 4 i protokollen meddelte Irland Rådet og Kommissionen ved brev af 19. december 2003, at det ønskede at deltage i forordning (EF) nr. 1030/2002. Den procedure, der er foreskrevet i artikel 11, stk. 3, og artikel 11a i EF-traktaten, og som ifølge artikel 4 i protokollen skulle have været anvendt i dette tilfælde, er imidlertid ikke blevet fulgt. På trods af denne procedurefejl har alle institutioner og medlemsstater siden handlet, som om Irland deltog fuldt ud i anvendelsen af forordning (EF) nr. 1030/2002.

3. Den 24. september 2003 forelagde Kommissionen et forslag med henblik på ændring af forordning (EF) nr. 1030/2002[2] og den 10. marts 2006 et ændret forslag[3].

Det var i løbet af drøftelserne af dette ændrede forslag, at ovennævnte procedurefejl blev opdaget.

For at udbedre fejlen og i overensstemmelse med Corepers konklusioner af 6. juni 2007 meddelte Irland ved brev af 7. juni 2007 (som blev modtaget samme dag), at det bekræfter sin oprindelige meddelelse og ønske om at deltage i forordning (EF) nr. 1030/2002.

4. Nærværende dokument er den udtalelse, som Kommissionen ifølge artikel 11a i EF-traktaten skal afgive til Rådet om Irlands meddelelse af 7. juni 2007 om, at landet ønsker at deltage i forordning (EF) nr. 1030/2002 inden tre måneder efter datoen for modtagelsen af denne meddelelse.

II. Kommissionens vurdering af Irlands ønske om at deltage i forordning (EF) nr. 1030/2002:

1. Kommissionen har en positiv holdning til Irlands ønske om at deltage i forordning (EF) nr. 1030/2002:

- Formålet med forordning (EF) nr. 1030/2002 er at harmonisere udformningen af opholdstilladelser til tredjelandsstatsborgere som led i en harmoniseret indvandringspolitik med henblik på tredjelandsstatsborgeres ind- og udrejse. Harmoniseret udformning og fælles sikkerhedskrav til opholdstilladelser i hele Den Europæiske Union gør det lettere at krydse grænser og bidrager derved til et velfungerende område med frihed, sikkerhed og retfærdighed. Irland deltog også i Rådets fælles aktion 97/11/RIA[4], som blev erstattet af forordning (EF) nr. 1030/2002, da området blev overført til EF's kompetenceområde ved Amsterdam-traktaten.

- Irland deltager også i forordning (EF) nr. 1683/95 om ensartet udformning af visa. Med henblik på en ensartet fremgangsmåde og harmoniserede løsninger for dokumenter til tredjelandsstatsborgere, som Det Europæiske Råd i Thessaloniki efterlyste i juni 2003, ville Irlands deltagelse i forordning (EF) 1030/2002 understøtte en sådan ensartet fremgangsmåde.

- Hidtil har Irland reelt deltaget i forordning (EF) nr. 1030/2002, og det har ikke voldt nogen form for problemer.

2. Af ovenstående grunde agter Kommissionen i overensstemmelse med artikel 11a i EF-traktaten at træffe en positiv afgørelse om Irlands meddelelse af landets ønske om at deltage i forordning (EF) nr. 1030/2002.

Ifølge artikel 11a i EF-traktaten skal Kommissionen inden fire måneder efter datoen for modtagelsen af meddelelsen træffe afgørelse om meddelelsen og om eventuelle særlige ordninger, som den måtte finde nødvendige. I lyset af den nuværende situation er der intet behov for særlige ordninger.

3. Denne udtalelse er rettet til Rådet i overensstemmelse med artikel 4 i protokollen om Det Forenede Kongeriges og Irlands stilling sammenholdt med artikel 11, stk. 3, i EF-traktaten og sendes til Europa-Parlamentet til orientering.

[1] EFT l57 af 15.6.2002. s. 1.

[2] KOM(2003) 558 endelig.

[3] KOM(2006) 110 endelig.

[4] EFT L 7 af 10.1.1997, s. 1.